Be to, kartu su Graikija rengiamasi Europos sienų ir pakrančių apsaugos būrių dislokuoti prie sausumos sienų su buvusiąja Jugoslavijos Respublika Makedonija ir Albanija, kad būtų suintensyvintas sienų stebėjimas ir užkirstas kelias neteisėtam antriniam judėjimui, taip pat dar labiau sugriežtintas ES reagavimas į sunkumus Vakarų Balkanų maršrute. Šią operaciją numatoma pradėti vasario mėn. pradžioje.

Naudodamasi anksčiau buvusiais Europos sienų ir pakrančių apsaugos būrių ir techninės įrangos rezervais, Agentūra pirmosiose su migrantų antplūdžiu susiduriančiose valstybėse narėse teikia didžiausią operatyvinę pagalbą nei bet kada. Padėdami atsakingos nacionalinės sienų apsaugos tarnybos darbuotojams, šiuo metu daugiau kaip 1 550 Europos sienų ir pakrančių apsaugos būrių narių dalyvauja Agentūros reguliariai vykdomose bendrose operacijose prie pirmųjų su migrantų antplūdžiu susiduriančių valstybių narių išorės sienų. Pavyzdžiui, į Graikiją išsiųsti pareigūnai papildo maždaug 10 000 Graikijos sienų ir pakrančių apsaugos pareigūnų. Tie būriai naudojasi 24 valtimis ir laivais, 6 orlaiviais ir sraigtasparniais, per 80 patrulinių automobilių ir 13 transporto priemonių su šiluminio vaizdų perdavimo įranga.

Išorės sienų apsauga yra būtina sąlyga, kad tinkamai veiktų Šengeno erdvė be vidaus sienų. Bendrai investuodamos ir įsipareigodamos užtikrinti, kad Europos sienų ir pakrančių apsaugos pajėgos kuo greičiau taptų visiškai veiksmingos, valstybės narės praktiškai parodytų, kad yra pasiryžusios dalytis atsakomybę ir solidariai ginti bendrus interesus.

Šioje ataskaitoje apžvelgiama nustatytose prioritetinėse srityse per tris mėnesius padaryta pažanga ir nurodoma, kokių tolesnių veiksmų imtis, kad Europos sienų ir pakrančių apsaugos pajėgos būtų visapusiškai veiksmingos ir aprūpintos. Dėl to Europos Sąjunga ir jos valstybės narės dabar galės greitai ir veiksmingai spręsti prie išorės sienų kylančias migracijos problemas. Ši ataskaita yra pirmoji iš reguliariai teiksimų ataskaitų, padėsiančių pasiekti, kad būtų įdiegtos tinkamos priemonės ir reagavimo galimybės daug geresnei išorės sienų apsaugai užtikrinti.

Europos Sąjungos išorės sienų apsauga, be kita ko, naudojant Europos sienų ir pakrančių apsaugos pajėgas, yra viena pagrindinių visapusiškos Europos migracijos politikos krypčių, kuria Europos Sąjunga dirba, kad būtų patenkinti Europos migracijos darbotvarkėje nustatyti neatidėliotini, vidutinės trukmės laikotarpio ir ilgalaikiai poreikiai.

siekdama užtikrinti sklandų ir veiksmingą privalomų rezervų valdymą, kartą per mėnesį pranešti valstybėms narėms, kokių išteklių reikia, atsižvelgiant į nuolat stebimą padėtį prie išorės sienų.

3.PAGRINDINĖSE PRIORITETINĖSE SRITYSE PADARYTA PAŽANGA

2016 m. balandžio mėn. Teisingumo ir vidaus reikalų taryboje nustatytos ir valstybių narių patvirtintos penkios spartaus Agentūros veiksmingumo didinimo prioritetinės sritys:

1.įdiegti privalomą išteklių telkimą, siekiant padidinti Agentūros greitojo reagavimo pajėgumus;

2.laikantis bendros metodikos vykdyti prevencinį pažeidžiamumo vertinimą;

3.labiau remti grąžinimo veiksmus;

4.sukurti skundų nagrinėjimo mechanizmą;

5.sudaryti sąlygas veiksmingesniam operatyviniam bendradarbiavimui su prioritetinėmis trečiosiomis šalimis, parengiant tipinį susitarimą dėl statuso Agentūros operatyvinei veiklai trečiosiose šalyse vykdyti.

3.1. Europos sienų ir pakrančių apsaugos agentūros greitojo reagavimo pajėgumų didinimas, įskaitant privalomą išteklių telkimą

Kad ES galėtų greitai reaguoti, vienas didžiausių Europos sienų ir pakrančių apsaugos pajėgų reglamente įtvirtintų laimėjimų – gerokai padidinti Agentūros greitojo reagavimo pajėgumai, kad ji galėtų ne tik vykdyti pradėtas bendras operacijas, bet ir teikti skubią pasienio pagalbą . Tuo tikslu įdiegtas privalomas žmogiškųjų ir techninių išteklių telkimas ir sukurti du specialūs greitojo reagavimo rezervai:

greitojo reagavimo rezervas turėtų būti 1 500 sienų apsaugos pareigūnų ir kitų atitinkamų darbuotojų nuolatinės pajėgos, nedelsiant perduodamos Agentūrai, kad ji galėtų teikti skubią pasienio pagalbą. Šiam rezervui priklausantys sienų apsaugos pareigūnai iš kiekvienos valstybės narės nusiunčiami per penkias darbo dienas po to, kai vykdomasis direktorius ir priimančioji valstybė narė susitaria dėl veiklos plano. Rezervas organizuojamas remiantis 14 specialių profilių; į jį, be kita ko, turėtų būti įtraukti 467 sienų stebėjimo pareigūnai, 458 registracijos ir pirštų atspaudų skaitymo ekspertai, 97 aukšto lygio dokumentų ekspertai ir 137 pilietybės tikrinimo ekspertai;

greitojo reagavimo įrangos rezervą sudarys įranga, nusiunčiama per 10 darbo dienų po to, kai vykdomasis direktorius ir priimančioji valstybė narė susitaria dėl veiklos plano, kad būtų patenkinti su skubios pasienio pagalbos teikimu susiję pradiniai poreikiai.

Abu greitojo reagavimo rezervai sukurti 2016 m. gruodžio 7 d., kaip reikalaujama Europos sienų ir pakrančių apsaugos pajėgų reglamente. Valstybės narės patvirtino greitojo reagavimo rezervui skirsiančios daugiau kaip 1 500 sienų apsaugos ir kitų pareigūnų, tačiau greitojo reagavimo įrangos rezervui įsipareigota skirti gerokai mažiau daugelio tipų įrangos, visų pirma jūrų patrulinių laivų ir sraigtasparnių, nei buvo nusprendusi valdančioji taryba – už strateginių sprendimų priėmimą atsakingas Agentūros organas, kuriame atstovaujama kiekvienai valstybei narei ir Komisijai. Nors tam tikrus poreikius būtų galima patenkinti naudojantis pačios Agentūros pajėgumais, valstybės narės turi nedelsdamos įsipareigoti užpildyti spragas, kad būtų prieinama reikiama visų tipų įranga.

Tolesni veiksmai

Valstybės narės turėtų:

nedelsdamos įsipareigoti užpildyti greitojo reagavimo įrangos rezervo spragas ir taip iki vasario mėn. pabaigos užtikrinti, kad jis visus metus galėtų veikti visu pajėgumu.

3.2. Prevencinis pažeidžiamumo vertinimas laikantis bendros metodikos

Europos sienų ir pakrančių apsaugos pajėgų reglamentu Agentūrai suteiktas naujas veiksmingas valstybių narių pajėgumų pažeidžiamumo vertinimo mechanizmas, kuris, papildydamas Šengeno vertinimo mechanizmą, dar labiau sustiprins prevencinę Šengeno erdvės veikimo kokybės kontrolę. Atlikus pažeidžiamumo vertinimą, ES ir valstybės narės bus geriau pasirengusios spręsti prie išorės sienų iškilusius ir iškilsiančius uždavinius. Visų pirma vykdant metinį vertinimą bus užtikrinamas bendras pasirengimas migracijos krizei, nes bus nustatomos valstybių narių silpnosios vietos, susijusios su jų turima įranga, darbuotojais, IT sistema, nenumatytų atvejų planavimu ir sienų valdymui būtina infrastruktūra, įskaitant jų gebėjimą tvarkytis, jei į jų teritoriją atvyktų daug žmonių, ir iš anksto imamasi priemonių, kad šie nustatyti trūkumai nedarytų poveikio Šengeno erdvės veikimui.

Pagal 2016 m. pabaigoje patvirtintą bendrą pažeidžiamumo vertinimo metodiką nustatytas vienas bendras vertinimo procesas. Per pirminį vertinimą Agentūra kasmet įvertins visų valstybių narių gebėjimą spręsti prie išorės sienų šiuo metu iškilusius uždavinius, t. y. pagal objektyvius kriterijus peržiūrės esamus pajėgumus (t. y. įrangą, infrastruktūrą, darbuotojus, sistemas, nenumatytų atvejų planus), atsižvelgdama į atitinkamus grėsmės rodiklius.